“ Nú líður að því að nýtt aðalskipulag Borgarbyggðar verði auglýst formlega . Þetta verður í þriðja og síðasta skiptið sem íbúum gefst tækifæri til að koma á framfæri athugasemdum við skipulagstillöguna . Síðasta vor var skipulagið kynnt á fimm íbúafundum um allt sveitarfélagið og fólk hvatt til að koma með óformlegar athugasemdir . Úr þessum athugasemdum var unnið og síðan var skipulagið kynnt lögformlegum umsagnaraðilum en jafnframt var tekið við skriflegum athugasemdum íbúa . Nú hefur verið unnið úr þeim athugasemdum , ” segir Torfi Jóhannesson formaður skipulagsnefndar . Hann segir að nú sé komið að síðasta auglýsingatímabilinu en það hefjist á næstu vikum og standi í rétta tvo mánuði . “ Hver sem er getur gert athugasemdir við skipulagið á þessum tíma og ber sveitarfélaginu að svara öllum athugasemdum skriflega með rökstuðningi . Að því loknu verður óskað staðfestingar umhverfisráðherra og skipulagið tekur gildi . ” Torfi segir að aðalskipulagið sé niðurstaða mikillar vinnu . “ Greinargerð skipulagsins er tæpar 100 blaðsíður auk umhverfisskýrslu . Þessum skýrslum fylgja þrjú þemakort ( göngu - og reiðleiðir , vernduð svæði , óbyggð svæði ) og fimm þéttbýliskort ( Borgarnes , Bifröst , Hvanneyri , Kleppjárnsreykir , Reykholt og Varmaland ) . ” Hann segir að ástæða sé til að vekja athygli íbúa sérstaklega á eftirfarandi atriðum : Hverfisvernd húsa setur ákveðna verndarskilmála á hluta gamla bæjarins í Borgarnesi . Flóðasvæði : Takmarkanir eru settar á uppbyggingu húsa á svæðum sem liggja neðar en í fimm metra hæð yfir sjó . Verndun landbúnaðarlands : Ákveðnar takmarkanir eru settar á nýtingu „ góðs landbúnaðarlands “ . Hafa þarf í huga að enn er unnið að lokaútfærslu þessara ákvæða . Ofangreind atriði eru nýmæli hér í héraðinu og þess vegna er vakin sérstök athygli á þeim . Hins vegar eru fjöldamörg stefnumarkandi atriði í skipulaginu og það er von sveitarstjórnar að með þessu skipulagi skapist nauðsynlegur rammi um framtíðar byggðaþróun í héraðinu . Allir íbúar Borgarbyggðar eru hvattir til að fara inn á vefinn www.landlinur.is og kynna sér greinargerðina og kortin . Þeim sem ekki geta nálgast gögnin á vefnum er bent á að hafa samband við starfsfólk í ráðhúsi sveitarfélagsins .